Í Gestastofu er varpað ljósi á breytta ásýnd miðborgarinnar með tilkomu nýju bygginganna og geta gestir virt fyrir sér stórkostlegt útsýni til norðurs og suðurs frá Gestastofunni sem staðsett er á 4. hæð á Lækjartorgi . Með því að fylgjast með hraðri uppbyggingu á byggingarreitnum og horfa á iðandi mannlíf miðbæjarins má gera sér í hugarlund hvernig umhorfs verður þegar hafnarsvæðið og miðbærinn tengjast aftur . Á sýningunni fá gestir , í máli og myndum , innsýn í söguna á bakvið hönnunar - og byggingarferlið og helstu þátttakendurna sem að framkvæmdunum standa . Í ferlinu hefur verið tekið tillit til ótal mismunandi þátta er meðal annars varða arkitektúr , verkfræði , notkunarmöguleika og fagurfræði . Fjöldi líkana af húsinu og umhverfi þess eru til sýnis . Raunveruleg vinnulíkön Ólafs Elíassonar af glerhjúpnum eru í Gestastofunni og með þeim er betur hægt að átta sig á tvívíðu og þrívíðu glerstrendingunum . Ljósaveggur - listaverk eftir Ólaf er sömuleiðis til sýnis . Veggurinn er þeim eiginleikum gæddur að hann varpar sólarhring af íslenskri sumarbirtu á einni klukkustund og eru áhrifin ólýsanleg og því sjón sögu ríkari . Með því að skoða nýtt skipulagslíkan miðborgarinnar fá gestir tækifæri til að átta sig betur á því hvernig ásýnd miðborgarinnar verður að uppbyggingunni lokinni , hvar umferðarstokkurinn kemur til með að fara ofan í jörðina og veita þannig fólki fremur en bílum forgang á yfirborðinu . Hápunktur sýningarinnar er 10 metra útsýnisgluggi sem snýr í norður yfir byggingarreitinn því þar getur fólk fylgst með framvindu uppbyggingarinnar , slakað á og notið stórbrotins útsýnis . Á sýningunni fá gestir jafnframt yfirlit yfir þá fjölbreyttu starfsemi sem verður í Tónlistar - og ráðstefnuhúsinu eftir opnun en margir af þeim stóru viðburðum sem þar verða hvort sem er á ráðstefnu - eða tónlistarsviðinu þarfnast skipulagningar langt fram í tímann . Markmiðið er að Gestastofa verði lifandi og taki ákveðnum breytingum í takt við þróun heildarframkvæmdanna og undirbúningi rekstrar við Tónlistar - og ráðstefnuhúsið sjálft . Gestastofa verður vettvangur fagaðila sem og allra áhugasamra um framkvæmdirnar . Þar verður reglulega hægt að sækja fjölbreytta viðburði s.s. fundi , fyrirlestra , pallborðsumræður , leiðsagnir og tónleika . Sérfræðingar munu kafa ofan í og kynna tiltekna framkvæmda - og rekstrarþætti auk þess sem tekið verður á mörgum af þeim verkþáttum sem eru í brennidepli hverju sinni í framkvæmdaferlinu og þeim gerð dýpri skil . Þannig verður hægt að fá fram mismunandi sjónarmið auk þess sem gestir geta komið hugmyndum sínum og ábendingum á framfæri . Tónlistar - og ráðstefnuhúsið verður húsið okkar allra - Gestastofa er forsmekkurinn af því sem koma skal - í hana eru allir velkomnir .